钦定古今图书集成/明伦汇编/家范典/第063卷 > 《富辰谏以翟伐郑》国语
## 钦定古今图书集成/明伦汇编/家范典/第063卷 > 《富辰谏以翟伐郑》国语

襄王十三年，郑人伐滑，王使游孙伯请滑，郑人执之。
王怒，将以翟伐郑。富辰谏曰：“不可。人有言曰：‘兄弟谗
阋，侮人百里’。周文公之《诗》曰：‘兄弟阋于墙，外御其侮’。
若是则阋乃内侮，而虽阋不败亲也。郑在天子兄弟
也。郑武庄有大勋力于平、桓，凡我周之东迁，晋、郑是
依，子颓之乱，又郑之由定。今以小忿弃之，是以小怨
置大德也，无乃不可乎？且夫兄弟之怨，不征于它，征
于它，利乃外矣。章怨外利，不义；弃亲即翟，不祥；以怨
报德，不仁。夫义所以生利也，祥所以事神也，仁所以
保民也，不义则利不阜，不祥则福不降，不仁则民不
至。古之明王不失此三德者，故能光有天下，而龢宁
百姓，令闻不忘。王其不可以弃之。”王不听。